आंकड़ों को देखें तो कृषि बजट में ऊर्जा, सिंचाई, खाद्य और सहकारिता का समावेश करके कृषि बजट को 13480 करोड़ रुपए (29 प्रतिशत) वृद्धि बताया जा रहा है. लेकिन दिलचस्प ये है कि इसमें सरकार ने अगले साल दिया जाने वाला धान बोनस 2107 करोड़ रुपए जोड़ दिया है. पिछले साल कृषि बजट की राशि 10 हजार 433 करोड़ रुपए थी. इसमें धान बोनस की राशि नहीं जोड़ी गई थी. सरकार ने बाद में अनुपूरक बजट में 2087 करोड़ रुपए का प्रावधान किया. यानी धान बोनस को जोड़ दें तो पिछले साल 12 हजार 200 करोड़ तो कृषि बजट पिछले बार भी था. इसमें सूखा राहत के नाम पर मिलने वाले 546 करोड़ रुपए और धान ऊपार्जन हानि के 850 करोड़ रुपए को जोड़कर कृषि बजट में 29 प्रतिशत का इजाफा दिखाया गया है. जबकि वास्तविकता यह है कि कृषि बजट में इस बार कोई नई योजना नहीं है.